b"\n_START_ARTICLE_\nAl-\xe1\xb8\xa8ij\xc4\x81z\n_START_PARAGRAPH_\nAl-\xe1\xb8\xa8ij\xc4\x81z (eesti keeles varem ka Hid\xc5\xbeaz; araabia \xd8\xa7\xd9\x84\xd8\xad\xd8\xac\xd8\xa7\xd8\xb2\xe2\x80\x8e 't\xc3\xb5ke') on piirkond t\xc3\xa4nap\xc3\xa4eva Saudi Araabia l\xc3\xa4\xc3\xa4neosas. L\xc3\xa4\xc3\xa4nes piirneb see Punase merega ning ulatub Haqlist Al-\xe2\x80\x98Aqabah' lahe \xc3\xa4\xc3\xa4res Jizanini. Peamine linn on Jiddah, kuid paremini on tuntud islami p\xc3\xbchad linnad Meka ja Mediina. Islami p\xc3\xbchapaikade asukohana on Al-\xe1\xb8\xa8ij\xc4\x81zil t\xc3\xa4htis roll araabia ja islami ajaloos ning kultuuris. Piirkonna nimi tuleneb sellest, et see lahutab Najdi idas Tihamah'st l\xc3\xa4\xc3\xa4nes._NEWLINE_Al-\xe1\xb8\xa8ij\xc4\x81zi p\xc3\xb5hjaosa kuulus Rooma riigi Arabia Petraea provintsi. Hiljem oli Al-\xe1\xb8\xa8ij\xc4\x81z Kalifaadi keskus, kuni selle pealinn koliti Damaskusse. Enamiku hilisemast ajaloost oli piirkond kohalike suurv\xc3\xb5imude m\xc3\xb5ju all nagu Egiptus ja Otomani impeerium, kuni 20. sajandi alguses j\xc3\xa4rgnes l\xc3\xbchike iseseisvusaeg. 1916, kui Al-\xe1\xb8\xa8ij\xc4\x81z kuulus veel Otomani v\xc3\xb5imu alla, kuulutas seriif \xe1\xb8\xa8usayn ibn \xe2\x80\x98Al\xc4\xab Al-\xe1\xb8\xa8ij\xc4\x81zi Husseini ja McMahoni kirjavahetuse ajel iseseisvaks. 1924 haaras ibn Alilt v\xc3\xb5imu naaberala Najdi valitseja Ibn Saud. Liidetud alast sai algul Hid\xc5\xbeazi ja Najdi kuningriik ning hiljem Saudi Araabia kuningriik._NEWLINE_T\xc3\xa4nu kahele p\xc3\xbchale linnale on Al-\xe1\xb8\xa8ij\xc4\x81z kuulunud mitmele impeeriumile. 632\xe2\x80\x93661 valitsesid seda Ra\xc5\xa1iidi d\xc3\xbcnastia kaliifid, 661\xe2\x80\x93750 Umaijaadid, 750\xe2\x80\x931258 Abbassiidid, 967\xe2\x80\x931094 Fatimiidid, 1094\xe2\x80\x931254 Aijubiidid, 1254\xe2\x80\x931517 Mamelukid, 1517\xe2\x80\x931916 Otomani impeerium, 1916\xe2\x80\x9325 Hid\xc5\xbeazi kuningriik ning 1925. aastast kuulub ala Saudi Araabia alla."